ΓΡΑΠΤΗ ΕΡΩΤΗΣΗ E-3830/97 υποβολή: Marνa Sornosa Martνnez (GUE/NGL) προς την Επιτροπή (28 Νοεμβρίου 1997)

Θέμα: Κερδοσκοπικά σχέδια στα έλη Gandia-Xeresa-Xeraco

Οι υγρότοποι οι γνωστοί ως έλη Gandia-Xeresa-Xeraco (κατάλογος υγροτόπων της αυτόνομης κοινότητας της Βαλένθιας) απειλούνται από το οικιστικό σχέδιο που προωθείται από την ανώνυμη εταιρεία RUSTICAS, δυνάμει του άρθρου 20 του νόμου 4/92 της 5ης Ιουνίου, περί μη δομήσιμης γης. Το σχέδιο αυτό προβλέπει την κατασκευή ενός ξενοδοχειακού συγκροτήματος και τη δημιουργία γηπέδου γκολφ.

Η αίτηση που υπέβαλε η προειρημένη εταιρεία (φάκελος 662/97) στο Υπουργείο Δημοσίων Έργων, Πολεοδομίας και Μεταφορών της περιφερειακής κυβέρνησης εξετάσθηκε από τις δημοτικές αρχές της Gandνa, οι οποίες με έγγραφό τους της 12ης Σεπτεμβρίου 1997 ζήτησαν από το εν λόγω υπουργείο την προσωρινή αναβολή της δημόσιας ακρόασης για τη διατύπωση αντιρρήσεων. Η αναβολή ζητείται λόγω ανεπάρκειας των στοιχείων του φακέλου.

Πέρα των ανωμαλιών σε σχέση με το περιεχόμενο του φακέλου, το σχέδιο αυτό παραβιάζει τα άρθρα 6 και 9 του προειρημένου νόμου 4/92, τα οποία ορίζουν τις προϋποθέσεις και τις υποχρεώσεις των ιδιοκτητών μη δομήσιμης γης, η οποία τυγχάνει ειδικής προστασίας, καθώς και τους κανόνες που διέπουν τα έργα και τις αντίστοιχες χρήσεις και εκμεταλλεύσεις. Παραβιάζεται επίσης ο νόμος 11/1994, της 27ης Δεκεμβρίου, της περιφερειακής κυβέρνησης της Βαλένθιας περί προστασίας των φυσικών οικοτόπων στην αυτόνομη κοινότητα της Βαλένθιας καθώς και η οδηγία 92/43/ΕΟΚ ((ΕΕ L 206 της 22.07.1992, σελ. 7 )) σχετικά με τη διατήρηση των φυσικών οικοτόπων και συγκεκριμένα των υγροτόπων.

1. Μπορεί η Επιτροπή να ζητήσει από το Υπουργείο Δημοσίων Έργων, Πολεοδομίας και Μεταφορών της περιφερειακής κυβέρνησης της Βαλένθιας τον σχετικό φάκελο και αφού τον εξετάσει να ζητήσει την απόρριψη του σχεδίου σε περίπτωση που παραβιάζεται η οδηγία 92/43/ΕΟΚ;

2. Μπορεί, επίσης, η Επιτροπή δυνάμει των αρμοδιοτήτων της και λαμβάνοντας υπόψη τα προβλήματα που συνεπάγεται η άρση της προστασίας πολυάριθμων υγροτόπων μεγάλης οικολογικής σπουδαιότητας, να ζητήσει από το Υπουργείο Περιβάλλοντος της Βαλένθιας τον σεβασμό του καταλόγου των υγροτόπων και ζωνών ειδικής προστασίας, όπως προβλέπεται από την ίδια τη νομοθεσία της αυτόνομης κοινότητας της Βαλένθιας με το νόμο 11/1994;

Απάντηση της κας Bjerregaard εξ ονόματος της Επιτροπής (16 Δεκεμβρίου 1997)

1. Δεδομένου ότι το έλος του Xeraco είναι μια εκ των ζωνών που περιλαμβάνονται στο έργο «Διατήρηση υγροβιοτόπων και δημιουργία δικτύου προστατευόμενων περιοχών στη Valencia hispanica», το οποίο λαμβάνει κοινοτική χρηματοδότηση στο πλαίσιο του προγράμματος Life Nature, η Επιτροπή απευθύνθηκε στη διοίκηση της περιφερειακής κυβέρνησης της Βαλένθια, δικαιούχου της σύμβασης, προκειμένου να της ζητήσει πληροφορίες επί του θέματος.

Το Υπουργείο Περιβάλλοντος ενημέρωσε την Επιτροπή ότι δεν είχε στη διάθεσή του παρά μόνο ανεπίσημες πληροφορίες επί του θέματος. Πριν από την οριστική έγκριση του εν λόγω έργου πρέπει να προηγηθεί θετική εκτίμηση των επιπτώσεών του από το Υπουργείο Περιβάλλοντος. Η συγκεκριμένη διαδικασία δεν έχει ακόμη ξεκινήσει.

2. Η Επιτροπή δεν είναι αρμόδια για να απαιτήσει την εκπόνηση καταλόγου υγροβιοτόπων από το Υπουργείο Περιβάλλοντος της Βαλένθια.

Το Υπουργείο Περιβάλλοντος ενημέρωσε εντούτοις την Επιτροπή ότι η διαδικασία έγκρισης του καταλόγου, εκ μέρους της διοίκησης της Βαλένθια, αναμένεται να αρχίσει σύντομα.